ET Euroopa Liidu Teataja C 110/7

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2009/C 110/07

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„BREMER KLABEN”

EÜ nr: DE/PGI/005/0333/08.01.2004

KPN ( ) KGT ( X )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus

Nimi : Bundesministerium der Justiz Aadress : 11015 Berlin DEUTSCHLAND Tel : +49 302025-9333 Faks : +49 302025-8251 E-post : —

2. Taotlejate rühm

Nimi : Bäckerinnung der Hansestadt Bremen Aadress : Georg-Wulf-Straße 7 28199 Bremen DEUTSCHLAND Tel : +49 421300500621 Faks : +49 421300500617 E-post : kh@bremen-handwerk.de Koosseis : tootjad/töötlejad ( X ) muud ( )

3. Toote liik

Klass 2.4: valikpagaritooted

4. Spetsifikaat

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1 Nimetus:

„Bremer Klaben”

4.2 Kirjeldus:

„Bremer Klaben” on pärmitainast valmistatud rammus pagaritoode, millesse on lisatud hulgaliselt puuvilju. Samalaadsest tootest nimetusega „Stollen” erineb „Bremer Klaben” oma suure puuvilja- ja rasvasisalduse poolest. „Bremer Klaben” on suur küpsetis, mis kaalub mitu kilo; sellel on piklik lame kuju ja selle läbilõige meenutab ristkülikut. Tainas kaalub sõltuvalt vormi suurusest 5 või 6 kilo.

Toote värvus on helepruun ning sellele annab läike munavalgest valmistatud glasuur. Konsistents on mahlane ja kergelt rasvane.

„Bremer Klaben” on aromaatne, puuviljamaitseline, vürtsikas, magus ja mahlakas ning sellele annab erilise, kordumatu lõhnavarjundi tainasse lisatud kardemon.

Koostis:

— Retsepte, mille alusel pagaritoodet „Klaben” valmistatakse, on palju, aga kõigile on iseloomulik taina ja puuvilja vahekord, mis on ligikaudu 1:1.

— Küpsetise koostisse kuuluvad järgmised ained: jahu, või v margariin, pärm, suhkur, seemneteta (smürna) rosinad, sidrunisukaad, apelsinisukaad, mandlid, vanill, sidrunikoor ja kardemon. Kõnealused koostisained moodustavad ligikaudu 95 % küpsetise kaalust.

— Lubatud on lisada ka rummi ja/või roosiõli, aga selle/nende osakaal ei tohi ületada 5 % küpsetise kogukaalust.

4.3 Geograafiline piirkond:

Bremeni linn ja selle lähiümbrus ning Bremerhaveni ja Verdeni linn.

Bremeni linna lähiümbrus hõlmab järgmiseid piirkondi:

— Osterholzi maakond, välja arvatud Hambergeni vallaliit,

— Ottersbergi vald, mille kaguosas on piiriks kiirtee A 1,

— Oyteni ja Achimi vald,

— Thedinghauseni vallaliidu lääneosa ning selle liikmesvallad Riede, Thedinghausen ja Emtinghausen,

— Weyhe und Stuhri vald,

— Delmenhorsti linn,

— Lemwerderi und Berne vald,

— Ganderkeese valla põhjaosa; piiriks on kiirtee A 28,

— Hude valla idaosa (Hude asula ümbruskond) ning

— Elsflethi vald.

4.4 Päritolutõend:

Küpsetise „Bremer Klaben” tootmine toimub kooskõlas kehtivate toiduainetetootmise eeskirjadega. Tootmisprotsessi käigus kasutatakse ohuanalüüsi ja kriitiliste kontrollpunktide (HACCP) süsteemi. Spetsifikaadi järgimist kontrollib tööhõive, nais-, noorsoo- ja sotsiaalküsimuste senaator Bremenis (Saksamaa Liitvabariik).

Kontrollimist hõlbustab nõue lisada toote pakendile tootja nimi. Küpsetise tootmine on lubatud ainult selleks kindlaksmääratud geograafilises piirkonnas.

Kõik küpsetise „Bremer Klaben” tootjad peavad olema kantud Bremeni pagariühingu (Bäckerinnung Bremen) peetavasse tootjate registrisse.

4.5 Tootmismeetod:

Kõigepealt valmistatakse eeltainas (pärmitainas), mille kerkimise ajast tuleb täpselt kinni pidada. Valmistainast tuleb paljude koostisainete tõttu väga ettevaatlikult sõtkuda. Enne puuviljade segu lisamist lastakse tainal veidi seista.

Taina rullimine ja viimistlemine nõuab eriti suurt osavust, sest kõik eri koostisained peavad jääma kokku.

Enne küpsetamist töödeldakse toodet pealt jahu ja veega, et moodustuks ühtlane kilejas pind, millele saaks pärast küpsetamist läike andmiseks määrida munavalgeglasuuri.

Toote mahlasus sõltub küpsetustemperatuurist ja küpsetusaja pikkusest. Küpsetamise kestel tuleb temperatuuri vähendada (nt 220 °C küpsetamist alustades ja lõpus umbes 170 °C). Küpsetusaeg sõltub taina hulgast ja on ligikaudu 55–65 minutit. Oluline on temperatuur küpsetise sees – see peaks olema ligikaudu 92–94 °C. Valmis tooted tuleb kohe vormist välja võtta, et need saaksid vähehaaval jahtuda ja taheneda.

4.6 Seos piirkonnaga:

Pagaritoote „Bremer Klaben” seotust kindlaksmääratud geograafilise piirkonnaga tõendab eelkõige toote tuntus ja hea nimi. Kõnealust küpsetist on Bremenis ja selle ümbruses toodetud juba aastasadu ning tootjatel on seetõttu olemas spetsiaalsed teadmised ja oskused. Viimased avalduvad eelkõige võimes valmistada väga suure puuviljasisaldusega tainast ning rullida ja viimistleda seda vajaliku osavusega, aga ka kogemustes, mis on seotud eri küpsetustemperatuuride ja õige küpsetusaja järgimisega.

„Bremer Klaben” on pagaritoode, mille valmistamisel on Bremenis ja selle ümbruses pikaajaline traditsioon ja mis on väga hinnatud eelkõige jõuluküpsetisena.

„Bremer Klaben” on tihedalt seotud hansalinna Bremeni ning koloniaalkaubanduse ajalooga, sest küpsetise tootmine sai võimalikuks ainult tänu linna sadamasse saabunud võõramaistele koostisainetele.

Küpsetise pikk säilivusaeg tegi selle populaarseks meremeeste seas, kes võtsid seda meelsasti toidumoonana kaasa oma mereretkedele.

Esimene viide küpsetise „Klaben” valmistamise kohta leiti ühest Bremeni raadi 1593. aasta dokumendist. 1637. aastal moodustasid küpsetist „Klaben” ja muid pagaritooteid valmistavad pagarid oma ametiühenduse (gildi).

„Bremer Klaben” on Bremenis ja selle ümbruses tänapäevani levinud jõuluküpsetis, aga mõned tootjad valmistavad seda ka aasta ringi.

Bremenis algab küpsetise „Klaben” hooaeg traditsiooniliselt ametliku tseremooniaga, mille käigus linnapea lõikab turuplatsil küpsetisest esimese viilu.

Seda, et kõnealune hõrgutis oli juba 17. sajandi lõpus Bremenis väga hinnatud, tõendab asjaolu, et toona valmistati Bremenis ligikaudu üks kolmandik eri saiadest küpsetise „Klaben” tainast.

Bremeni elanike jaoks on jõuluaeg ilma kõnealuse küpsetiseta veel tänapäevalgi mõeldamatu. Ent küpsetist „Bremer Klaben” turustatakse piirkondliku hõrgutisena ka kogu maailmas ja sellel on palju austajaid.

4.7 Kontrolliasutus:

Nimi : Senatorin für Arbeit, Frauen, Gesundheit, Jugend und Soziales Aadress : Contrescarpe 72 28195 Bremen DEUTSCHLAND Tel : +49 4213611-0952 Faks : +49 421361-2567 E-post : office@arbeit.bremen.de

4.8 Märgistus:

Kaitstud geograafiline tähis (KGT)

(1) ELT L 93, 31.3.2006, lk 12.